ลุ้น SET รีบาวด์! หลังธปท.ยังไร้มาตรการคุมบาทแข็ง หนุน Fund Flow ไหลเข้า
ลุ้น SET รีบาวด์! หลังธปท.ยังไร้มาตรการคุมบาทแข็ง หนุน Fund Flow ไหลเข้า
15 ธ.ค. 2563

นายเทิดศักดิ์ ทวีธีระธรรม รองกรรมการผู้อำนวยการสายงานวิจัย บล.เอเซีย พลัส กล่าวว่า การเคลื่อนไหวของดัชนีหุ้นไทยเช้านี้น่าจะดีดตัวขึ้นได้ หลังจากที่ยังไม่เห็นภาพการดูแลค่าเงินบาทของธนาคารแห่งประเทศไทย (ธปท.) ทำให้เชื่อว่าธปท.จะยังไม่มีมาตรการควบคุมค่าเงินบาทแข็งออกมา ซึ่งก็น่าจะหนุนให้ทิศทาง Fund Flow ยังไหลเข้าต่อเนื่อง แม้จะเห็นแรงขายสุทธิของนักลงทุนต่างชาติออกมาติดต่อกันในระดับกว่า 2 พันล้านบาท/วันในช่วง 2 วันที่ผ่านมาก็ตาม
อย่างไรก็ตาม Sentiment ของตลาดยังมีทิศทางที่ดี จากความคืบหน้าของวัคซีนต้านโควิด-19 ที่เริ่มฉีดให้กับประชาชนในสหรัฐและอังกฤษแล้ว ทำให้คาดหวังเห็นการฟื้นตัวทางเศรษฐกิจเป็นลำดับต่อไป ขณะที่ทิศทาง Fund Flow ที่ยังไหลเข้าทำให้ภาพการปรับฐานของตลาดในช่วงที่ผ่านมาไม่น่าจะมีอะไรมากนัก และบรรยากาศการลงทุนของตลาดหุ้นต่างประเทศปรับตัวลงเล็กน้อย ก็ไม่น่าจะมีนัยต่อตลาดหุ้นไทยมากนัก
พร้อมให้แนวรับที่ 1,460 จุด และแนวต้านที่ 1,500 จุด